***Dungeon Keeper*** er et strategispill utgitt av Bullfrog Productions i juli 1997. Spillet gir spilleren rollen som en ond «dungeon keeper» (fangehullvokter). Spillerens oppgave er å bygge et fangehull, samtidig som en skal beseire (datastyrte) helter ved hjelp av feller, magi og monster du rekrutterer ved å bygge forskjellige rom.

Grensesnitt
-----------

Grensesnittet er basert på strategispillsjangeren. Spilleren kontrollerer en hånd ved hjelp av datamusen som tillater spilleren å bruke ett sett menyer på venstre side av skjermen, og som tillater spilleren å bygge rom og bruke magi. Spilleren kan også bruke hånden til å plukke opp sine egne monster og slippe dem igjen et annet sted på spillerens eget territorium.

Hånden tillater også spilleren å slå noen elementer i spillet: Slår spilleren til ett eget monster så vil det ta litt skade og det vil skynde seg med hva den holder på med, kyllinger i klekkeriet vil eksplodere og noen feller kan utløses. Fiendtlige monster kan også slås, men bare dersom de er fanger i fengselet eller torturkammeret.

Hovedkameraperspektivet er i fugleperspektiv som kan bli rotert eller forstørret etter spillerens ønske. Spilleren kan også ta over kontrollen av et monster som tillater spilleren å navigere som om det var førstepersonsskytespill. Dette tillater spilleren å bruke monsterets evner og utforske nye områder. Spilleren har også et kart tilgjengelig over hele nivået.

Nivåene er alle delt inn i et rutenett (for det meste usynlig) som bygger opp verdenen. Et hvilket som helst antall monster kan være på en rute, men bare en felle eller et rom kan bli plassert pr. rute.

Verdenskartet består i begynnelsen av 20 fiksjonelle, idylliske land. Etter hvert som spilleren overtar et land om gangen, vil landet som er beseiret bli ødelagt, forvrengt og ondt. Til slutt vil kartet ha forvandlet seg fra en fredelig og idyllisk plass til en verden som kan minne om helvete.

For hvert nivå man starter, vil rådgiveren fortelle om landet og dets attributter. Dette har ingen betydning for nivået i seg selv, men det blir komisk, siden rådgiveren ikke kan forstå seg på all godheten i befolkningen. For eksempel: «This region of dreaming underlings is ruled by the beautiful Lady Catherine. She's kind, and fair, and doesn't imprison or torture her subjects...for some reason.» Etter at nivået er beseiret, vil rådgiveren fortelle om «forbedringene» i det ødelagte landet.

Spillet opptrer på bestemte måter etter hvilken dato det blir startet på. På bestemte datoer vil dikt eller bursdagshilsener dukke opp under oppstarten. Det er også et eget nivå som bare er tilgjengelig på en dato har fullmåne.

Konsept
-------

Hjertet i fangehullet er spillerens eget liv. Hvis det blir ødelagt, taper spilleren nivået og han må begynne på nytt. Sammen med hjertet starter spilleren med noen «Imper» som fungerer som arbeidsstyrken. Impene graver tunneler og overtar nøytrale eller fiendtlige landområder for spilleren, de forsterker også veggene, graver og samler gull og kan transportere lik, fanger eller gjenstander. Impene er ikke aggressive og veldig redde, og angriper derfor aldri, med unntak hvis de er fanget eller er helt, desperate.

Så snart Impene har begynt å arbeide kan spilleren begynne å bygge infrastrukturen: Hi til monsterene, et klekkeri som skaper kyllinger som fungerer som mat og et skattkammer som er brukt til å lagre gull. Så snart spilleren har overtatt en «portal», vil monsterene begynne å ankomme. Typen av monster som ankommer avhenger av hvilke rom du har og størrelsen på de. Etter hvert som spilleren kommer til nye nivå, vil nye rom bli tilgjengelige.

Noen monster kan bare skaffes på spesielle måter. Ved å la monster sulte i fengsel skapes det skjeletter. Ved å la monster dø i torturkammeret vil det gjøre dem til spøkelser. Døde fiender som blir transportert til gravplassen vil skape vampyrer.

Det mektigste monsteret er Avatar som bare finnes i det siste nivået, det nest sterkeste er Horned Reaper. For å tilkalle en Horned Reaper så må spilleren ofre en Dark Mistress, Bile Deamon og et Troll i et tempel. Horned Reaper er et veldig aggressivt monster og vil derfor blir aggressivt hvis det ikke blir satt til å gjøre noen oppgaver.

Spillet har også sin egen økologi. Der noen monster er hverandres naturlige fiender og vil bli sinte dersom de er i nærheten av hverandre, eller begynner å angripe hverandre dersom de er i det samme hiet. Spillere kan ofte se at fluer (Fly) og edderkopper (Spider) slåss. Også hvis Horned Reaper går berserk vil den angripe alle monster som krysser dens sti. Trollmenn (Warlock) vil også finne det irriterende hvis andre raser er inne i biblioteket samtidig som de forsker. Hvis trollmannen er over nivå 1 så vil den skyte ildkuler på andre monster inne i biblioteket.

Naturlige fiender:

* Fly/Spider
* Vampire/Warlock
* Bile Demon/Skeleton
* Dark Mistress/Samurai
* Hellhound/Demon Spawn
* Lord of the land/Horned Reaper

Målet for spilleren i hvert nivå er å overvinne alle fiendtlige helter og/eller andre voktere slik som deg selv.

Etterfølgere
------------

### *The Deeper Dungeons*

*The Deeper Dungeons* er en utvidelsespakke som ble utgitt i 1997. Den inneholder 15 nye nivåer, og har forbedret kunstig intelligens hos motstanderne.

### *Dungeon Keeper Gold Edition*

*Dungeon Keeper Gold Edition* var ingen etterfølger, men en samlepakke som inneholdt *Dungeon Keeper, The Deeper Dungeons,* 3D-oppdateringene og et eget program for å lage egne nivåer. Mesteparten av tilleggene i denne pakken ble lagt ut på Bullfrog sin hjemmeside, og Gold Edition ble tatt av produksjon.

### *Dungeon Keeper 2*

*Dungeon Keeper 2* er etterfølgeren som ble gitt ut juni 1999. Den inneholdt en helt ny spillmotor. DK2 brukte også figurer i full 3D i motsetning til sprites som i originalen.

### *Dungeon Keeper 3: War for the Overworld*

*Dungeon Keeper 3* ble annonsert gjennom en forhåndsvisning som var tilgjengelig på noen *Dungeon Keeper 2*-CD-er, men spillet ble kansellert i mars 2000. Etter at fusjonen med Electronic Arts ble ferdigstilt i 2001 opphørte Bullfrog som eget varemerke.

Spillet *War for the Overworld*, utviklet av Subterranean Games og utgitt i 2015, er et strategispill inspirert blant annet av *Dungeon Keeper*-serien og tar navnet direkte fra *Dungeon Keeper 3*. Spillet ble finansiert gjennom Kickstarter.

### *Dungeon Keeper Online*

NetDragon Websoft, en kinesisk online-spillutvikler, annonserte i desember 2008 at de hadde inngått samarbeid med Electronic Arts for å utvikle et MMORPG basert på *Dungeon Keeper*-lisensen. Spillet ville kun være tilgjengelig i Kina, Taiwan, Hongkong og Macao.

Referanser
----------

1. ↑  Sam Parker (1. august 2000). «Dungeon Keeper 3 Cancelled». Gamespot. Besøkt 21. februar 2016.
2. ↑  «War for the Overworld by Subterranean Games — Kickstarter». Kickstarter. Besøkt 21. februar 2016.
3. ↑  Earnest Cavalli (1. desember 2012). «NetDragon Announces Dungeon Keeper Online». *Wired*. Besøkt 21. februar 2016.
4. ↑  Luke Plunkett (1. desember 2008). «EA Announce Dungeon Keeper MMO». Kotaku. Besøkt 21. februar 2016.

|  |  |
| --- | --- |
| Oppslagsverk/autoritetsdata | GND
 |

Portal: Videospill